Tervist    Teie küsimusele vastamiseks on vaja teada, mis tasust käib jutt. Kas tegemist on elatisega, annetusega või mingi muu tuluga?    Füüsiliselt isikult saadud kingitused ja annetused on tulumaksuseaduse § 19 lg 3 p 6 kohaselt tulumaksuvabad (vt https://www.riigiteataja.ee/ert/act.jsp?id=13246182).    Elatis, mida makstakse notariaalselt sõlmitud lepingu alusel, kuulub aga tõesti  tulumaksuga maksustamisele. Maksu peab aga maksma elatist saav abikaasa ise, mitte aga elatist maksev abikaasa. Ehk siis tõesti, kui tegemist on elatisega, peaksite Teie selle deklareerima oma tuluna ja tasuma sealt tulumaksu. Teie abikaasal on õigus aga makstud elatis maha arvata oma maksustatavast tulust.    Kui aga abikaasa pole Teile elatist vaatamata kokkuleppele maksnud, siis loomulikult ei pea Te saamata summasid ka deklareerima.    Samuti on Teil õigus nõuda abikaasalt lepingu  täitmist, ehk siis tasumata summade tasumist, tehes seda vajadusel kohtu kaudu. Samuti on võimalik nõuda, et kohus ise määraks Teile elatise, kui esinevad perekonnaseaduses sätestatud alused:    Perekonnaseaduse § 22. Ülalpidamiskohustus pärast abielulahutust  (1) Abivajaval töövõimetul lahutatud abikaasal on õigus saada endiselt abikaasalt ülalpidamist, kui ta muutus töövõimetuks abielu kestel ja kui kohustatud lahutatud abikaasa varaline seisund ülalpidamist võimaldab.  (2) Lahutatud  abikaasal on õigus saada lahutatud abikaasalt ülalpidamist raseduse ja lapse hooldamise ajal kuni lapse kolmeaastaseks saamiseni, kui laps oli eostatud abielu kestel ja kui kohustatud lahutatud abikaasa varaline seisund ülalpidamist võimaldab.  (3) Kui abielu on kestnud vähemalt 25 aastat, on lahutatud abikaasal õigus saada lahutatud abikaasalt ülalpidamist ka siis, kui abivajav abikaasa muutus töövõimetuks kolme aasta jooksul pärast abielu lahutamist ja kui kohustatud lahutatud abikaasa varaline seisund  ülalpidamist võimaldab.    Loodan, et sellest vastusest oli abi. Põhjalikuma analüüsi tegemine eeldab selle lepingu nägemist ja raha maksmise põhjuste väljaselgitamist. Võite selles osas meiega ühendust võtta aadressil mihkel@leesment.ee.    Parimat  MIhkel Leesment